OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Lepšia právna regulácia v záujme lepších výsledkov – program EÚ

1.Dosiahnutie lepších výsledkov: meníme metódy našej práce na európskej úrovni

Európska komisia je pripravená zmeniť činnosť Európskej únie (EÚ), ako aj spôsob tejto činnosti. Európska únia a jej inštitúcie a právo sú tu na to, aby slúžili občanom a podnikom, ktorí na druhej strane musia mať príležitosť sa o tom presvedčiť vo svojom každodennom živote a fungovaní. Je našou povinnosťou obnoviť ich dôveru v naše schopnosti konať.

Tím predsedu Európskej komisie Junckera predstavuje nový začiatok pre Európu. Našou prioritou je nájsť riešenia pre veľké výzvy, ktoré nie sú schopné vyriešiť členské štáty samotné; medzi takéto riešenia patrí: investičný plán na mobilizáciu 315 miliárd EUR na podporu pracovných miest a rastu; energetická únia na zabezpečenie bezpečnej, cenovo dostupnej a udržateľnej energie; program pre oblasť vnútornej bezpečnosti zameraný na boj proti spoločným hrozbám, ako sú terorizmus a organizovaná trestná činnosť, a jednotný digitálny trh na otvorenie príležitostí v prostredí on line, ako aj problematika migrácie. Naše nové iniciatívy vyplývajú zo skutočných politických priorít. Komisia nemôže a nemala by riešiť každú jednu otázku v Európskej únii. Prvý pracovný program Komisie odráža túto zmenu prístupu. Pracovný program pre rok 2015 zahŕňa len 23 hlavných nových iniciatív, pričom všetky úzko súvisia s politickými prioritami. Tento prístup zameraný na sústredenie úsilia a cieľov bude zohľadnený aj v rámci ďalších a bežných opatrení, ktoré sa budú realizovať počas tohto roka. Iniciatíva „rozpočet EÚ so zameraním na výsledky“ je zameraná na preukázanie toho, akú má rozpočet EÚ pridanú hodnotu pre občanov EÚ.

Činnosť Komisie zameranú na výzvy, ktorým EÚ v súčasnosti čelí, usmerňujú politické priority. Lepšia regulácia je nástrojom na prijímanie vhodne načasovaných a kvalitných politických rozhodnutí, ale nikdy ich nemôže nahradiť.

V súčasnosti sme načrtli ďalšie opatrenia na zabezpečenie lepších pravidiel pre lepšie výsledky. Ešte viac otvoríme tvorbu politík, budeme lepšie počúvať hlasy a skvalitníme zapojenie do spolupráce tých, ktorí vykonávajú právne predpisy EÚ, ako aj cieľových adresátov týchto predpisov. Takisto sa pokúsime získať nový uhol pohľadu na všetky oblasti politiky, kde je potrebné zlepšiť existujúce opatrenia.

Budeme pokračovať v nastúpenej ceste: zameriame sa na veci, ktoré skutočne potrebujú, aby sa v nich EÚ angažovala, a na dobré splnenie týchto našich povinností. Uplatňovanie zásad lepšej právnej regulácie zabezpečí, aby predkladané opatrenia boli založené na získaných podkladoch, boli dobre navrhnuté a aby prinášali konkrétne výhody občanom, podnikom aj spoločnosti ako celku.

To platí pre nové právne predpisy EÚ, ako aj pre tie existujúce. Tieto právne predpisy majú zásadný význam pre trvalo udržateľný rozvoj a jednotný trh, ktorý je motorom nášho hospodárstva, ako aj pre uvoľnenie investícií, ktoré sú potrebné na podporu zamestnanosti a rastu. To posilňuje európsky sociálny model a je obsahovým zmyslom práv a slobôd, ktoré si európski občania cenia, vrátane svojej bezpečnosti a práva na spravodlivosť. Takisto to pomáha reagovať na spoločné výzvy, ako je napr. energetická bezpečnosť, ochrana životného prostredia a zmena klímy. V mnohých prípadoch právne predpisy EÚ nahrádzajú puzzle 28 rôznych vnútroštátnych právnych predpisov, čo uľahčuje život občanom a podnikom, zjednodušuje právny rámec, znižuje regulačné zaťaženie v rámci celého jednotného trhu a zvyšuje predvídateľnosť práva.

Právne predpisy EÚ sú nielen potrebné, ale predstavujú našu významnú silu, to, čím sa EÚ kvalitatívne odlišuje od akéhokoľvek iného modelu kolektívneho riadenia vo svete. Preto je potrebné, aby každé jedno z opatrení patriace do súboru pravidiel EÚ bolo na tento účel vhodné, t. j. aby bolo moderné, účinné, primerané, funkčné a čo najjednoduchšie. Právne predpisy by mali plniť svoj vytýčený cieľ, mali by sa dať jednoducho vykonať, poskytovať právnu istotu a predvídateľnosť a nemali by viesť zbytočnému zaťaženiu. Pravidlá by skrátka mali vychádzať zo zdravého rozumu, mali by byť realistické, riadne vykonané a presadzované v rámci celej EÚ, pričom by mali prispievať k dosiahnutiu našich spoločných cieľov: nič viac, nič menej.

Princíp lepšej právnej regulácie nespočíva v takých koncepciách, ako je „viac regulácie EÚ“ alebo „menej regulácie EÚ“, ba dokonca ani v deregulácii alebo znížení počtu priorít v niektorých oblastiach politiky, resp. v kompromisoch v rámci hodnôt, ktoré si ceníme, ako napr. sociálna a environmentálna ochrana, či základné práva vrátane zdravia – aby sme vymenovali iba zopár príkladov. Lepšia regulácia je o tom, ako zabezpečíme, aby sme skutočne splnili ambiciózne ciele, ktoré sme si vytýčili.

Za posledné desaťročie EÚ zaviedla komplexný súbor nástrojov a postupov v oblasti lepšej právnej regulácie na naplnenie tohto cieľa. Tieto významné zmeny už prinášajú svoje ovocie, avšak Komisia je odhodlaná vo svojom úsilí nepoľaviť.

Náš záväzok docieliť lepšiu právnu reguláciu sa musí uplatňovať plošne, pri využití pokroku, ktorý sa už podarilo dosiahnuť v súvislosti s posudzovaním vplyvu a Programom regulačnej vhodnosti a efektívnosti – Programom REFIT. Opatrenia by sme nemali diktovať, ale mali by sme ich inkluzívne tvoriť, a to na základe úplnej transparentnosti a plného zapojenia, ako aj na základe vypočutia si názorov tých, ktorých sa tieto právne predpisy týkajú, aby sa dali ľahšie vykonávať. Sme prístupní pre vonkajšej spätnej väzbe a kontrole zvonka, aby sa nám podarilo dosiahnuť tieto ciele. Politiky EÚ by takisto mali podliehať aj pravidelnému preskúmaniu, a mali by sme byť transparentní a prihlásiť sa k zodpovednosti, pokiaľ ide o plnenie našich cieľov politiky, čiže v tom, čo funguje dobre a čo treba zmeniť.

Lepšia právna regulácia – to nie je vec byrokratického postupu. Občania, podniky a ďalšie zainteresované strany posudzujú EÚ na základe vplyvu jej činností, a to nielen nových iniciatív, ale – čo je ešte dôležitejšie – predpisov, ktoré už boli dohodnuté a sú účinné. Európska komisia sa zaväzuje, že ponesie politickú zodpovednosť za uplatňovanie zásad a procesov programu lepšej regulácie vo svojej činnosti, vyzýva ostatné inštitúcie EÚ a členské štáty, aby postupovali podobne.

2.Otvorenosť a transparentnosť

2.1.Viac konzultácií a ich skvalitnenie

Otvorenie procesu tvorby politík môže EÚ priniesť viac transparentnosti a zodpovednosti, ale takisto to pomáha zabezpečiť, aby politiky boli založené na najlepších dostupných dôkazoch a aby boli účinnejšie. Na všetkých úrovniach – miestnej, regionálnej, celoštátnej aj úrovni Európskej únie – sú to práve tí, ktorých sa právne predpisy týkajú, ktorí najlepšie chápu ich vplyv a môžu poskytnúť vstupné informácie na ich skvalitnenie.

Komisia má v úmysle lepšie počúvať občanov a zainteresované strany, byť otvorená spätnej väzbe z ich strany, a to v každej fáze procesu – počnúc od prvotného nápadu, cez moment, keď Komisia predkladá návrh, až po prijatie právnych predpisov a ich hodnotenie. Komisia zamýšľa vytvoriť internetový portál, na ktorom bude možné sledovať každú iniciatívu.

Na základe súčasných minimálnych noriem pre konzultácie, nové usmernenia Komisie pre lepšiu právnu reguláciu posilnia náš záväzok uplatňovať konzultácie, ktoré budú vysoko kvalitné, transparentné a do ktorých budú zapojené všetky príslušné zainteresované strany a ktorých cieľom bude získať podklady a dôkazy nevyhnutné na vypracovanie kvalitných návrhov. Toto sa bude realizovať dvoma hlavnými smermi.